SKRIFTLIG FORESPØRGSEL E-1654/03

af Juan Naranjo Escobar (PPE-DE) til Kommissionen

(16. maj 2003)

Om: Støtte til fordrevne befolkningsgrupper i de latinamerikanske lande

Kommissionen har orienteret budgetmyndigheden om de forpligtelsesbevillinger, der er blevet fremført fra 2002 til 2003 i medfør af finansforordningens artikel 9, stk. 2, litra a), men som helt eller delvist bortfaldt, eftersom Kommissionen ikke var i stand til at afgive forpligtelser for midlerne inden den 31. marts. De samlede fremførte bevillinger androg 22,5 mio. EUR. Af dette beløb kunne der afgives forpligtelser for 16 mio. EUR, idet 6,4 mio. EUR automatisk bortfaldt.

Endvidere oplyste Kommissionen, at af de samlede bevillinger, som definitivt bortfaldt, (6,4 mio. euro) var 42 % (2,7 mio. euro) afsat til finansiering af aktioner til fordel for fordrevne i Colombia. Kommissionens begrundelse lød således: Umiddelbart efter fremførslens vedtagelse blev procedurerne i forbindelse med Kommissionens afgørelse iværksat, men desværre blev afgørelsen først truffet den 31. marts, og forpligtelsen kunne ikke påtegnes af den anvisningsberettigede før om formiddagen den 1. april (), Og regnskabssystemet ville ikke godkende påtegningen af denne transaktion.

Efter spørgerens opfattelse er dette yderst alvorligt og udtryk for sløseri fra Kommissionens side i forbindelse med dens forpligtelser på et følsomt område, som prioriteres højt af Parlamentet.

Kan Kommissionen på denne baggrund gøre rede for, hvilke foranstaltninger den har truffet for i fremtiden at forebygge sådanne beklagelige begivenheder?

Kan Kommissionen inden det næste budget foreligger tilbyde et alternativ som godtgørelse for det definitive tab af disse bevillinger til de personer, disse foranstaltninger henvender sig til i Colombia?

Svar afgivet på Kommissionens vegne af Christopher Patten

(24. juli 2003)

Kommissionen kan forsikre det ærede medlem om, at den foranstaltning (projekt CO-2002-2958: Atención básica y desarrollo integral de soluciones de restablecimiento para poblaciones desarraigadas y víctimas de la violencia en el Suroccidente Colombiano, foreslået af ngo'erne Solidaridad Internacional og Movimondo), som bevillingen på 2 700 000 EUR vedrører, og hvorom Kommissionen traf en finansieringsafgørelse den 31. marts 2003, vil blive finansieret over forpligtelsesbevillingerne på budgetpost B7-312 for regnskabsåret 2003, og at man er ved at lægge sidste hånd på kontraktindgåelsesprocedurerne.

Det er en meget kompliceret procedure at påtegne den forpligtelse, der blev fremført fra 2002 til 2003, og som vedrører den omtalte foranstaltning, efter fristens udløb (i regnskabssystemet Sincom). Den beklagelige hændelse skyldes forsinkelser, der opstod som følge af kompetenceoverførsel mellem forskellige afdelinger samtidig med indførelse af et nyt elektronisk forvaltningsinstrument.

Kommissionen vil gerne understrege, at alle de faktorer, der har ført til denne hændelse, skyldes en særlig situation, der ikke skal gentage sig i fremtiden, og samtidig kan den forsikre om, at de pågældende afdelinger vil gøre alt, hvad de kan, for at indgå forpligtelser for og udbetale de 21 000 000 EUR, der er afsat til Colombia på budgetpost B7-312 i 2003-2004, i betragtning af den alvorlige humanitære situation i dette land.

Kommissionen gør i øvrigt opmærksom på, at de bortfaldne forpligtelsesbevillinger beløber sig til 4,4 mio. EUR (og ikke 6,4 mio. EUR). Ud over de ovennævnte 2,7 mio. EUR er der tale om 1,7 mio. EUR, der er afsat til finansiering af en EU-Iran-samarbejdsforanstaltning i energisektoren.